**PRIMĂRIA MUNICIPIULUI SATU MARE**

**BIROUL CONSULTANŢĂ TEHNICĂ ŞI SUPERVIZARE LUCRĂRI**

**DIRECŢIA ECONOMICĂ**

**NR.** **14927/06.03.2025.**

În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Managementul Proiectelor și Directorul executiv al Direcției Economice formulează următorul:

**RAPORT DE SPECIALITATE**

la proiectul de hotărâre pentru completarea și modificarea  
HCL nr. 119 din 25.04.2024

Primăria Municipiului Satu Mare a depus la finanțare proiectul **„*REABILITARE PARC VASILE LUCACIU din Municipiul Satu Mare*”** prin Programul regional Nord Vest 2021 – 2027 – Regenerare urbană și securitatea spațiilor publice – Municipii reședință de județ.

Prin realizarea acestei investiții se urmărește modernizarea și reabilitarea parcului.

Pentru asigurarea cerințelor de calitate, vor fi realizate următoarele categorii de intervenții:

• Reabilitarea aleilor existente și propunerea unor alei noi realizate din pavaj din piatră naturală;

• Reabilitarea monumentelor existente în zona soclului, a celor aflate în stare de degradare;

• Schimbarea mobilierului existent cu unul nou și modern;

• Refacerea zidurilor de sprijin existente și finisarea acestora cu tencuială de culoare albă;

• Refacerea și înlocuirea bordurilor existente;

• Rampe pentru persoane cu dizabilități pentru a permite accesul cu ușurință în parc;

• Se propune amenajarea spațiului verde cu diferite specii de arbuști și arbori, vegetația existentă se va păstra;

• Sistem de irigație pe toate suprafețele verzi amenajate în parc;

• Sistem de supraveghere - camere video;

• Modernizarea iluminatului public;

• Se propune desființarea fântânii existente care prezintă degradări din punct de vedere tehnic și estetic și înlocuirea cu o fântână modernă.

Având în vedere diferențele de soluții tehnice din PT față de DALI și clarificările din etapa de contractare sunt necesare completări la cererea de finanțare, astfel modificându-se Devizul general și implicit bugetul proiectului.

Aceste diferențe se referă la:

* Sistemul de irigat;
* Relocare cabinet pentru semaforizare;
* Introducerea rețelelor în subteran;
* Supraveghere video și rețea internet;
* Reconfigurare circulație în zona bisericii ortodoxe;
* Înlocuirea pavajelor cu piatră naturală.

**INDICATORI TEHNICO-ECONOMICI PROPUȘI PRIN PROIECT :**

Valoarea totală a investiției: **27.107.403,56 lei inclusiv TVA,** din care:

Construcții-Montaj:  **17.248.777,30 lei inclusiv TVA**

**DURATA DE EXECUȚIE LUCRĂRI: 12 luni**

**Finanțarea obiectivului de investiție:** fonduri nerambursabile și bugetul de venituri și cheltuieli al Municipiului Satu Mare.

Raportat și la prevederile art. 41 și art. 44 din Legea nr. 273/2006 privind finanțele publice locale, cu modificările și completările ulterioare potrivit cărora ”.....Cheltuielile pentru investiții publice și alte cheltuieli de investiții finanțate din fonduri publice locale se cuprind în proiectele de buget, în baza programului de investiții publice al fiecărei unități administrativ-teritoriale, întocmit de ordonatorii principali de credite, care se prezintă și în secțiunea de dezvoltare, ca anexa la bugetul inițial și, respectiv, rectificat, și se aprobă de autoritățile deliberative.....Documentațiile tehnico-economice ale obiectivelor de investiții noi, a căror finanțare se asigură integral sau în completare din bugetele locale, precum și ale celor finanțate din împrumuturi interne și externe, contractate direct sau garantate de autoritățile administrației publice locale, se aprobă de către autoritățile deliberative. Ordonatorii principali de credite, pe propria răspundere, actualizează și aprobă valoarea fiecărui obiectiv de investiții nou sau în continuare, indiferent de sursele de finanțare ori de competenta de aprobare a acestora, în funcție de evoluția indicilor de preturi. Aceasta operațiune este supusă controlului financiar preventiv propriu….”

Coroborate cu prevederile art. 14 din același act normativ, Reguli bugetare ”.....Cheltuielile bugetare au destinație precisă și limitată și sunt determinate de autorizările conținute în legi speciale și în legile bugetare anuale. Nicio cheltuială nu poate fi înscrisă în bugetele prevăzute la art. 1 alin. (2) și nici nu poate fi angajată și efectuată din aceste bugete, dacă nu exista bază legală pentru respectiva cheltuială. Nicio cheltuială din fonduri publice locale nu poate fi angajată, ordonanțată și plătită dacă nu este aprobată, potrivit legii, și dacă nu are prevederi bugetare și surse de finanțare....”

Având la bază și procesul verbal ale Comisiei tehnico-economice cu nr. 14745/06.03.2025,

Ținând cont de cele prezentate mai sus, proiectul de hotărâre se înaintează Consiliului Local al Municipiului Satu Mare cu propunere de aprobare.

**Director executiv Șef Serviciu Managementul Proiectelor**

**ec. Ursu Lucica dr. Sveda Andrea**